Persatuan Belia Islam Nasional

Matlamat & Cabaran

PEMBINA menyatakan bahawa matlamat penubuhan pertubuhan ialah untuk mengumpul tenaga belia Islam secara positif demi kemakmuran negara melalui usaha berterusan dalam membangun sahsiah dan jatidiri secara bersepadu dan menyeluruh. PEMBINA memfokuskan gerak kerja kepada pelajar-pelajar di institusi pengajian tinggi awam dan swasta.

Matlamat penubuhan

Matlamat utama penubuhan PEMBINA adalah untuk menggembeleng tenaga golongan belia Islam Malaysia secara positif demi kemakmuran negara, melalui usaha berterusan dalam membangun syakhsiah dan jatidiri belia, serta gerak kerja kemasyarakatan yang mesra, bersepadu dan tersusun. Sejak penubuhannya, PEMBINA secara aktif terlibat dengan aktivisme belia, khususnya dikalangan pelajar-pelajar institusi pengajian tinggi (IPT) awam dan swasta.

Cabaran Penyediaan Generasi Baru

PEMBINA optimis bahawa golongan belia Islam di Malaysia secara umumnya memiliki potensi untuk menjadi bangsa yang hebat, walaupun sering dikaitkan dengan masalah-masalah sosial dan krisis identiti. Apa yang perlu dilakukan adalah kembali menghayati Islam sebagai cara hidup, memahami peranan dan tanggungjawab sebagai seorang Muslim, serta bersungguh-sungguh malaksanakan Islam dalam kehidupan. Inilah mesej yang ingin dibawa oleh PEMBINA kepada masyarakat.

Kepimpinan Pusat

Secara umumnya, PEMBINA sama ada di peringkat pusat mahupun di peringkat cawangan diterajui oleh campuran di antara generasi belia yang sudah bekerja dan generasi belia yang masih belajar di institusi pengajian tinggi.

Kepimpinan peringkat cawangan

PEMBINA mempunyai cawangan di seluruh negeri di Malaysia.

PEMBINA di IPT

PEMBINA mempunyai beberapa cawangan di beberapa institusi pengajian tinggi di Malaysia. Namun begitu, PEMBINA di IPT bergerak aktif sebagai sebuah kelab ataupun persatuan pelajar yang masih di bawah kawalan pengurusan IPT tersebut.

PEMBINA dalam media perdana

Walaupun PEMBINA dilaporkan mula bergerak aktif seawal penubuhannya pada tahun 2006, kewujudan PEMBINA belum dirasai seperti pertubuhan belia sedia ada seperti ABIM dan GPMS. PEMBINA mula mendapat tempat di mata masyarakat khususnya golongan belia pada tahun 2009 melalui penganjuran Konvensyen Berakhirnya Agenda Zionis. Dr. Azzam Tamimi, seorang aktivis politik dan ahli akademik Palestin merupakan antara panelis jemputan yang hadir . Konvensyen yang dianjur bersama oleh Aman Palestin ini diadakan di Pusat Dagangan Dunia Putra, Kuala Lumpur telah berjaya menarik 3000 orang belia sebagai peserta.
PEMBINA mula dilihat mendapat tempat dalam media perdana apabila terlibat secara langsung dalam penganjuran Himpunan Sejuta Umat (HIMPUN) di Stadium Melawati Shah Alam pada tahun 2011. PEMBINA menjadi badan utama yang membawa para belia dari seluruh Malaysia untuk hadir ke program ini. Sepanduk berlogo PEMBINA memenuhi ruang stadium. Presiden PEMBINA juga diberi peluang memberi pidato pada majlis tersebut.
Merdeka Review melaporkan bahawa PEMBINA bersama-sama pertubuhan belia yang lain telah mengeluarkan kenyataan rasmi mengecam tindakan polis yang tidak profesional sewaktu meleraikan Himpunan Kebebasan Akademik 2011 di perkarangan Universiti Pendidikan Sultan Idris, Tanjung Malim, Perak berikutan penangkapan Adam Adli yang menurunkan bendera Perdana Menteri Malaysia di PWTC. Namun begitu, PEMBINA menafikan terlibat sama dalam mengeluarkan kenyataan tersebut dengan menyatakan berlaku salah faham maklumat yang diberikan kepada GAMIS yang mewakili gerakan mahasiswa yang mengeluarkan kenyataan tersebut.